Huis Marais nou in Dagbreek se skoene | Netwerk24
Huis Marais nou in Dagbreek se skoene
Deur Tex de Swardt, Somerset-Wes 25 Oktober 2019 00:00
Die berig oor die plasing van dames in 'n deel van Huis Marais en die gepaardgaande ongelukkigheid van die manne, laat my terugdink aan iets soortgelyks in 1953. In daardie geval was dit Dagbreek wat 'n opoffering moes maak.
Die universiteitsraad het, volgens die rede wat aangevoer is, besluit om as gevolg van die hoë druipsyfer voortaan eerstejaarstudente in een koshuis te plaas: Dagbreek vir die mans en Harmonie vir die dames.
Dagbrekers was natuurlik ongelukkig. Van die manne het selfs oorweeg om te "mars" om die owerhede tot besinning te bring.
Ons was die bespotting van ons teenstanders op die kampus. Kwaaddoeners het selfs in die straat voor die koshuis in groot rooi letters ons as "Thom se cress" beskryf.
Ons klomp eerstejaars was dus die eerste groep wat die einde van die jaar die koshuis moes verlaat. Hierdie situasie het bykans 20 jaar geduur tot die koshuis weer "genormaliseer" is.
Hoewel prof. Thom as rektor in die eerste plek geblameer en beskuldig is, het hy erken dat dit vir hom die swaarste besluit as oud-Dagbreker was.
Ná sy besoek aan die koshuis,'n om die redes vir die besluit te motiveer, is 'n mosie op 'n huisvergadering aanvaar dat Dagbreek in belang van ons universiteit die opoffering moet maak.
Die drama wat plek-plek tot uitbarsting wou lei, is met 'n huisdinee afgesluit met minister Sauer as gasspreker.